

**Navodilo za zapis in branje podatkov o nosečnostih in podatkov o oploditvah z biomedicinsko pomočjo**

**v sistemu on-line**

# Verzija 3

# Uvod

S tem navodilom se določa postopke in nabor podatkov pri on-line zapisu podatkov o nosečnostih in podatkov o opravljenih postopkih oploditve z biomedicinsko pomočjo. Podatki se on-line zapišejo v informacijski sistem Zavoda za zdravstveno zavarovanje Slovenije (v nadaljevanju Zavod).

# Nosečnost

## Zapis podatkov o nosečnosti v informacijski sistem Zavoda

Postopek se izvede v primeru ugotovitve nosečnosti zavarovane osebe ali v primeru posredovanja podatka o spremembi predvidenega datuma poroda. Podatki o nosečnosti se on-line zapišejo v informacijski sistem Zavoda. Pooblastilo za zapis podatkov ima izbrani osebni ginekolog zavarovane osebe. V primeru nadomeščanja podatke zapiše nadomestni zdravnik.

Zavod zbira podatke o nosečnostih zaradi izračuna indeksa glavarine. Nosečnice izbranemu osebnemu ginekologu pri izvajalcu doprinesejo višji količnik.

Pred zapisom podatkov o nosečnosti zdravnik (ali medicinska sestra) on-line prebere:

* osebne podatke zavarovane osebe (opredeljeno v Navodilu o beleženju in obračunavanju zdravstvenih storitev in izdanih materialov);
* podatke o obveznem zdravstvenem zavarovanju osebe na tekoči datum (opredeljeno v Navodilu o beleženju in obračunavanju zdravstvenih storitev in izdanih materialov);
* podatek o trenutno izbranem osebnem ginekologu (opredeljeno v Navodilu izvajalcem za uresničevanje pravice zavarovanih oseb do izbire osebnega zdravnika).

Zdravnik je ob zapisu podatkov o nosečnosti takoj obveščen o uspešnosti zapisa podatkov.

V primeru neuspešnega zapisa v sistem on-line zdravnik takoj prejme obvestilo o napaki in nasvet za odpravo napake. Zdravnik bo lahko podatke sproti uredil in jih ponovno poskušal zapisati v sistem on-line.

V primeru posredovanja podatka o novi nosečnosti zavarovane osebe izbrani osebni ginekolog poleg identifikacijskih podatkov o izvajalcu, zdravniku in zavarovani osebi zapiše naslednje podatke:

* datum prvega obiska nosečnice pri ginekologu in
* datum predvidenega poroda.

Če zdravnik po uspešno zapisanih podatkih o novi nosečnosti ugotovi napako, v on-line posreduje stornacijo zapisa. Po poslanem stornu zdravnik ponovno posreduje pravilne podatke.

Podatke o novi nosečnosti izbrani osebni ginekolog posreduje v sistem on-line na dan prvega obiska nosečnice pri ginekologu, najkasneje pa v 7 dneh od datuma prvega obiska nosečnice pri ginekologu.

V primeru posredovanja podatka o spremembi predvidenega datuma poroda zavarovane osebe (spontani splav, predčasni porod, porod po predvidenem datumu poroda) izbrani osebni ginekolog poleg identifikacijskih podatkov o izvajalcu, zdravniku in zavarovani osebi, zapiše naslednje podatke:

* datum prvega obiska nosečnice pri ginekologu;
* datum predvidenega poroda;
* spremenjen datum predvidenega poroda.

Če zdravnik po uspešno zapisanih podatkih o spremembi predvidenega datuma poroda ugotovi napako, v on-line posreduje stornacijo zapisa. Po poslanem stornu zdravnik ponovno posreduje pravilne podatke.

Podatke o spremenjenem datumu predvidenega poroda posreduje zdravnik v sistem on-line najkasneje v 120 dneh od spremembe datuma predvidenega poroda.

Z uvedbo sistema on-line se ukinja posredovanje papirnih seznamov s podatki o novih nosečnostih ter seznamov s podatki o spremembah podatkov o datumu predvidenega poroda.

## Branje podatkov o nosečnosti

Pri branju podatkov o nosečnosti sistem on-line vrne naslednji nabor podatkov:

* oznaka nosečnosti (da/ne),
* zaporedna številka nosečnosti,
* datum prvega obiska nosečnice pri ginekologu,
* datum predvidenega poroda.

Pooblastila za branje vseh podatkov o nosečnosti ima le izbrani osebni ginekolog. Izbrani osebni splošni zdravnik lahko bere podatke o datumu predvidenega poroda in zaporedni številki nosečnosti.

Ostali uporabniki, ki imajo pooblastilo za branje podatkov o nosečnosti, lahko pridobijo zgolj podatek, ali oseba je/ni noseča.

# Postopki oploditve z biomedicinsko pomočjo (OBMP)

Postopki oploditve z biomedicinsko pomočjo v breme obveznega zdravstvenega zavarovanja se opravijo v skladu z določbo 2. odstavka 37. člena Pravil obveznega zdravstvenega zavarovanja[[1]](#footnote-1) za osebe, ki imajo urejeno obvezno zdravstveno zavarovanje.

## Zapis podatkov o postopkih OBMP v informacijski sistem Zavoda

Postopek se izvede v primeru opravljene oploditve z biomedicinsko pomočjo. Pooblastilo za zapis podatkov ima zdravnik, zaposlen pri izvajalcu**,** ki je pooblaščen za izvajanje postopkov OBMP.

V informacijski sistem Zavoda se zapišejo le postopki, ki se izvajajo v breme sredstev obveznega zdravstvenega zavarovanja. Zapisani podatki služijo za kontrolo števila izvedenih postopkov OBMP v breme obveznega zdravstvenega zavarovanja (2. odst. 37. čl. Pravil).

V informacijskem sistemu Zavoda bodo zapisani tudi postopki OBMP, opravljeni v tujini (zapis podatkov o postopkih OBMP, opravljenega v tujini v breme obveznega zdravstvenega zavarovanja, izvede pooblaščena oseba Zavoda).

Zdravnik mora pred zapisom podatkov preveriti:

* osebne podatke zavarovane osebe (opredeljeno v Navodilu o beleženju in obračunavanju zdravstvenih storitev in izdanih materialov);
* podatke o obveznem zdravstvenem zavarovanju osebe na tekoči datum (opredeljeno v Navodilu o beleženju in obračunavanju zdravstvenih storitev in izdanih materialov);

V primeru posredovanja podatka o opravljenem postopku OBMP zdravnik poleg identifikacijskih podatkov o izvajalcu, zdravniku in zavarovani osebi zapiše še podatek o datumu opravljenega postopka.

Zapis OBMP se povezuje na šifri storitve oz. SPP: OBMP - spontani ciklus (N07Z) oz. OBMP - stimulirani ciklus (N11B). V primeru navedenih šifer storitev se v on-line posreduje tudi podatek o opravljenem postopku OBMP.

## Branje podatkov o OBMP

Branje podatkov o opravljenih postopkih OBMP je namenjeno preverjanju števila opravljenih postopkov pred uveljavljanjem pravic zavarovanih oseb.

Pooblastila za branje vseh podatkov o opravljenih postopkih OBMP ima le izbrani osebni ginekolog in napotni (bolnišnični) zdravnik. Napotni (ambulantni) zdravnik lahko bere le podatke o datumu opravljenega postopka OBMP.

Pri branju podatkov o OBMP sistem on-line vrne naslednji nabor podatkov:

* zaporedna številka opravljenega postopka,
* šifra in naziv izvajalca, pri katerem je bil opravljen postopek OBMP (če je postopek opravljen v tujini, se izpiše naziv izvajalca v tujini),
* šifra in naziv zdravnika, ki je opravil postopek OBMP,
* datum opravljenega postopka OBMP.

To navodilo prične veljati dne 26. 9. 2019. Z dnem pričetka uporabe tega navodila (Navodilo - verzija 3) preneha veljati Navodilo, št. 0072-6/2011-DI z dne 24. 1. 2011 − verzija 2.

Št.: 0072-21/2019-DI/1

Datum: 13. 9. 2019 Generalni direktor

 Marjan Sušelj

1. Pravila obveznega zdravstvenega zavarovanja (Uradni list RS, št. 30/03 - prečiščeno besedilo, 35/03 – popr., 78/03, 84/04, 44/05, 86/06, 90/06 - popr., 64/07, 33/08, 7/09,88/09, [30/11](http://www.uradni-list.si/1/objava.jsp?sop=2011-01-1482), [49/12](http://www.uradni-list.si/1/objava.jsp?sop=2012-01-2048), [106/12](http://www.uradni-list.si/1/objava.jsp?sop=2012-01-4087), [99/13](http://www.uradni-list.si/1/objava.jsp?sop=2013-01-3549) – ZSVarPre-C, [25/14](http://www.uradni-list.si/1/objava.jsp?sop=2014-01-0982) – odl. US, [25/14](http://www.uradni-list.si/1/objava.jsp?sop=2014-01-0988), [85/14](http://www.uradni-list.si/1/objava.jsp?sop=2014-01-3484), [10/17](http://www.uradni-list.si/1/objava.jsp?sop=2017-01-0461) – ZČmIS in 64/18; v nadaljevanju Pravila) [↑](#footnote-ref-1)